
IRIZPENA, ARABAKO LURRALDE HISTORIKOAN ARRANTZA KONTINENTALAREN APROBETXAMENDUA ARAUTZEN DUEN ARAUTEGIA 2022/2023 KANPAINARAKO ONESTEKO FORU AGINDUAREN PROIEKTUARI BURUZKOA (AHOLKU BATZORDEAREN 2022KO MARTXOAREN 10EKO BILKURA).
I. AURREKARIAK
Otsailaren 14an, Nekazaritzako zuzendariak egindako irizpen eskaera sartu zen Aholku Batzordearen erregistroan. Horren bidez, 2022/2023 kanpainan, Arabako Lurralde Historikoan arrantza kontinentalaren aprobetxamendua arautzen duen arautegia onartzeko Foru Agindu proiektuari buruzko irizpena eskatu zuen, xedapen orokorrak arautzen dituen arautegian ezarritako txosten eta agiriekin batera.
II. BATZORDEAREN ESKUMENA
Espainiako Konstituzioak, 148. artikuluan, jasotzen du autonomia erkidegoek eskumenak hartu ahal izango dituztela honako gai hauetan: 11. Barne uretako arrantza, itsaskigintza, ehiza eta ibai arrantza.
3/1979 Lege Organikoak, abenduaren 18koak, Euskal Herriaren Autonomia Estatutuarenak, 10.10 artikuluan azaldu zuenez, Euskal Herriko Autonomia Erkidegoak bakarreko eskumena du honako gai hauetan: 10. Barne uretako arrantza, itsaski bilketa eta arrain hazkuntza, ehiza eta ibai eta aintziretako arrantza. 

Azaroaren 25eko 27/1983 Legeak, Euskal Autonomia Erkidego osoko erakundeen eta Lurralde Historikoetako foru erakundeen arteko harremanei buruzkoak, 7.b. artikuluan hauxe xedatzen du: "Lurralde Historikoei dagokie Erakunde erkideen arauak garatzea eta gauzatzea, arlo hauetan: 3. Ur kontinentalen ehiza eta arrantza aberastasunaren aprobetxamendu araubidea”.
Abenduaren 13ko 42/2007 Legeak, natura ondare eta biodibertsitatearenak, zeina oinarrizkoa baita haren 1. artikuluaren eta bigarren azken xedapenaren arabera, hau ezartzen du 65. artikuluan: 

“1. Ehizatu eta ur kontinentaletan arrantzatu ahal izango diren espezieak autonomia-erkidegoek zehazten dituztenak bakarrik izango dira, eta deklarazio horrek inola ere ezingo die eragin Babes Bereziko Espezieen Zerrendan sartutako espezieei edo Europar Batasunak debekatutakoei.
2. Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.
Lurralde historikoei dagokienez, apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, bere 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”.
Azkenik, 630/2013 Errege Dekretuko 10.5 artikuluak, abuztuaren 2koak, espezie exotiko inbaditzaileen Espainiako katalogoa arautzen duenak (ingurumena zaintzeari buruzko oinarrizko legedi izaera, Konstituzioko 149.1.23. artikuluan ezarritakoarekin bat etorriz, Errege Dekretuaren beraren azken xedapenetako lehenengoan ageri da), azaldu zuenez, “Arrantza eta ehiza katalogoan jasotako espezieak kontrolatu, kudeatu eta desagerrarazteko metodo gisa aurreikusi ahalko dira, abenduaren 13ko 42/2007 Legea indarrean sartu aurretik sartutakoak, helburua ehiza eta arrantza arautzeko tresnetan ageri denean eta data horren aurretik espezie horiek okupatutako banaketa areatara mugatzen denean.”
Azaldutako guztiagatik, ondorioztatzen da lurralde historikoak araudia garatzeko eskumena duela arrain aberastasun kontinentalaren aprobetxamendu araubidearen arloan.
Bestetik, Arabako Foru Administrazioaren Aholku Batzordea sortzen duen Diputatu Kontseiluaren martxoaren 30eko 40/1999 Foru Dekretuak, 3.1.b artikuluan, ezartzen du Aholku Batzordeak nahitaezko irizpena eman beharko duela hauei buruz: erregelamenduzko xedapenen proiektuak, foru arauak betearazteko emandakoak, gaia lurralde historikoaren eskumen osokoa denean, edo autonomia erkidegoaren legeak betearazteko emandakoak, gaia lurralde historikoak erregelamendu bidez garatzeko denean.
Horrenbestez, ondorioztatu behar da arlo honetan autonomia erkidegoko legeak araudiari dagokionez garatzeko eskumena Lurralde Historikoarena denez, Arabako Foru Aldundiak daukala araugintza ahalmena eta, hortaz, Aholku Batzordeak irizpena ematea nahitaezkoa dela.
III.  ARAUDI GAIKUNTZA ETA ERAKUNDE ESKUMENA 
Apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”. 

LHLaren 7.b.3 artikuluak dio ibaietako arrain aberastasunaren aprobetxamendu araubidearen arloan lurralde historikoei dagokiela erakunde erkideek ezarritako arauak garatzea eta gauzatzea, eta 8.2. artikuluaren arabera, arautegia garatzeko eskumena eta araugintza ahalmena dutela. Dena den, ez du adierazten Aldundiaren zein organori dagokion azken hori. Horrez gainera, arlo honetan ez da araudi garapeneko ahalmena erabili; araugintza ahalmena zein erakunderi dagokion zehaztu zitekeen.
Proposamena izapidetzeari dagokionez, organo eskudunak egin du, hau da, Arabako Foru Aldundiko Nekazaritza Sailak, Nekazaritza Sailaren egitura organikoa eta funtzionala onesten duen Diputatuen Kontseiluaren otsailaren 9ko 14/2016 Foru Dekretuan ezarritakoarekin bat etorriz. Dekretu horrek Mendi Zerbitzuari esleitzen dizkio, besteak beste, basoko flora eta fauna antolatzea, kontserbatzea, kudeatzea eta sustatzea, eta Ehiza eta Arrantza Atalari, ehiza eta arrantzako debekualdien agindu orokorrak eta horien araudi osagarria aztertu eta proposatzea.
Proiektua onartzeko erakunde eskumenari dagokionez, 52/1992 Foru Arauak, abenduaren 18koak, Arabako Foru Aldundiaren antolaketa, funtzionamendu eta lege erregimenari buruzkoak, Foru Gobernu Kontseiluari esleitu zion araugintza ahalmena (3. eta 7.2 artikuluak eta hirugarren xedapen gehigarria), baina foru diputatuei ere eman zien, honako hau ezarriz: Foru diputatuei dagokie: 11. Araudiak egiteko eta zigortzeko ahalmena erabiltzea, Aldundiko beste organoek haren sailaren gaietan eta berariazko trebakuntza duten gaietan dauzkaten aginpideen kaltetan gabe.
Horrenbestez, ezin da ondorioztatu foru aginduaren maila egokia ez denik araugintza ahalmena gauzatzeko.
IV. PROIEKTUA IZAPIDETZEKO JARRAITU DEN PROZEDURA
 Proiektua prestatzean, oro har Foru Gobernu Kontseiluaren maiatzaren 23ko 29/2017 Foru Dekretuan ezarritako prozedurari jarraitu zaio.
Aldez aurreko kontsulta publikoaren izapideari dagokionez, arautegia aurreko denboraldikoaren berdina denez, esanguratsuak ez diren aldaketa txikiekin, maiatzaren 23ko 29/2017 Foru Dekretuaren 10.g artikuluan ezarritakoaren arabera, foru aginduaren proiektu hau egiteko prozedura hasteko urtarrilaren 17ko 4/2022 Foru Aginduak jasotzen du aldez aurreko kontsulta publikoaren izapidea salbuetsita dagoela.
Ez da egin generoaren araberako eraginaren aurretiazko ebaluazio txostena, 29/2017 Foru Dekretuaren 14.4 artikuluak ez baititu foru aginduak jasotzen txosten hori eskatzen duten arau proiektuen artean. 
Entzunaldiko eta jendaurrean jartzearen izapidearen emaitzei buruzko memorian adierazten denez, otsailaren 29an foru aginduaren proiektuaren entzunaldiko eta jendaurrean jartzearen izapidea argitaratu zen Foru Aldundiaren web orrian, araudia egiteko herritarren parte hartzeari buruzko atalean. Halaber, adierazten zen alegazio bat baino ez dela aurkeztu, Natura Ondarearen Zerbitzuak egina, Baia ibaian, ES2110006 KBEn, proposatutako arrantza barrutiari buruz, eskatuta barruti horretan igarotzea debekatzeko, Potomida littoralis ibaiko txirla naiade babesteko neurri gisa.
Bestalde, espedientean txosten tekniko bat dago, zeinak, Natura Ondareari eta Biodibertsitateari buruzko abenduaren 13ko 42/2007 Legearen 65. artikuluaren arabera, arrazoiak ematen baititu azaltzeko zergatik egin nahi den erregulazioak bermatzen duen ekitaldi honetarako baimendutako espezieen kontserbazioa eta sustapena.
Azkenik, proiektua ez da jaso abenduaren 21eko 771/2021 Erabakiaren bitartez onartutako 2022ko Urteko Araugintza Planean. Hala ere, 29/2017 Foru Dekretuaren 4. artikuluko 2. apartatuan jasotakoarekin bat etorriz (“organo eskudunak Urteko Araugintza Planean agertzen ez den arau proposamen bat onestea proposatzen badu, erregulazio horren premia edo beharra justifikatu beharko da xedapen orokor hori egiteko prozedura hasteko ebazpenean”), prozedura hasteko foru aginduan, nahiz eta ez den aipatzen proiektua Urteko Araugintza Planean ez sartzea, erregulazioaren beharra justifikatzen da.
V. PROIEKTUAREN DESKRIBAPENA
1. Foru aginduaren proiektuaren helburua da 2022-2023 denboraldian Arabako Lurralde Historikoan arrantza kontinentala arautzen duen urteko araudia ezartzea, eta araudi horren testu osoa eranskin batean jasotzea. Aldaketa horiek ez dira funtsezkoak 2021-2022 denboraldian jarduera hori arautu zuen araudiarekin alderatuta.
Aldaketa horiek honako hauek dira:
-Karramarro baimen bakoitzeko baimendutako sare saski kopurua seitik zortzira handitu da.
-Amuarrainaren arrantza barruti berri bat sortu da Baia ibaian, Abornikano eta Bitoriano herrien artean.
-Potomida littoralis ur gezako txirla naiadearen kontserbazio neurriei buruzko artikulu bat sartu da, Baia ibaian ES2110006 KBEn proposatutako arrantza barrutiari buruz Natura Ondarearen Zerbitzuak entzunaldiko eta jendaurrean jartzeko izapidean aurkeztutako alegazioarekin bat etorriz. Alegazio horretan eskatzen da debekatzea barruti horretatik igarotzea espezie hori babesteko neurri gisa.
-Berantevillan Ihuda ibaian salmonidoen eremua handitu da.
-Hamalau urtetik beherako haur batek amuarraina arrantzatzeko baimena duen arrantzale bati lagundu ahalko dio, betiere arrantza lizentzia badu eta baimen bakoitzeko ibaian arrantza kanabera bat baino gehiago ez badago.
2. Ekimenak azalpen zati bat eta bi artikulu ditu (batek araudia onesten du, foru aginduaren eranskin batera igorrita; besteak indargabetu egiten ditu otsailaren 1eko 84/2020 Foru Agindua, Arabako Lurralde Historikoan 2020-2021 denboraldian arrantza kontinentalaren aprobetxamendua arautzen duen araudia onesten duena, eta otsailaren 12ko 48/2021 Foru Agindua, indarraldia 2022ko martxoaren 18ra arte luzatu zuena).
Gainera, eranskin horretako artikuluetan ezartzen da zer espezie arrantzatu daitezkeen, harrapaketa kupoak, harrapaketen neurriak, arrantza tresnak, elementu osagarriak eta gizenak eta amuak, bai izokinak eta ziprinidoak arrantzatzeko, bai arrain espezieak eta krustazeo exotiko inbaditzaileak kontrolatzeko eta desagerrarazteko.
Halaber, exotiko inbaditzailetzat jotzen diren arrain eta krustazeo espezieak kontrolatzeko, kudeatzeko eta errotik kentzeko metodotzat hartzen du arrantza, 630/2013 Errege Dekretuan barne hartuz, 42/2017 legea indarrean sartu aurretik Arabako Lurralde Historikoan sartu zirenak. Bestalde, errege dekretu horri buruzko berariazko neurriak ezartzen ditu.
Era berean, hauek jasotzen ditu: arrantza egiteko beharrezko agiriak, arrain fauna babesteko neurriak, Kirol Eremua ezartzea, debekatutako tarteen muga, komertzializatzea debekatuta dagoen espezieak, baimenak lortzea, harrapaketen partea betetzea, ontzitik arrantzatzea eta desgaitasuna duten pertsonentzako lehentasunezko arrantza eremuen kokapena.
Azkenik, I. eranskinean, arro hidrografiko bakoitzeko arrantzatu daitezkeen tarteak zehazten dira; II. eranskinean, amuarrainaren arrantza barrutiak; eta III. eranskinean, karramarro seinaledunak eta gorriak kontrolatzeko eta desagerrarazteko tarteak. 

VI. PROIEKTUAREN EDUKIAREN ANALISIA
Natura Ondareari eta Biodibertsitateari buruzko abenduaren 13ko 42/2007 Legea oinarrizkoa da 1. artikuluaren eta azken xedapenetako bigarrenaren arabera, eta 65. artikuluan ezartzen duenez, “ur kontinentaletako arrantza autonomia erkidegoek zehazten dituzten espezieetan soilik egin ahal izango da. Adierazpen horrek ezin izango die inola ere eragin Babes Bereziko Araubidean dauden Espezieen Zerrendan sartuta dauden espezieei edo Europar Batasunak debekatzen dituenei”.
Eta jarraian, eransten du hau: “Nolanahi ere, ehiza eta arrantza kontinentala arautzean, bermatu egingo da jarduera horietarako baimenduta dauden espezieak kontserbatzea eta sustatzea; xede horietarako, autonomia erkidegoek zehaztu egingo dute zein lursail eta uretan ehizatu eta arrantzatu ahal izango den eta zein egunetan izango den haizu espezie bakoitzarentzat”.
Bestetik, apirilaren 15eko 1/2014 Legegintzako Dekretuak, Euskal Autonomia Erkidegoko natura kontserbatzeko legearen testu bategina onesten duenak, 66. artikuluan xedatzen duenez, “foru-organo eskudunek Euskal Autonomia Erkidegoko Administrazio Orokorrean natura-baliabideen antolamenduan eta naturaren kontserbazioan eskumena duen sailarekin elkar hartuta, bakoitzak bere lurralde-eremurako, arrantza-aprobetxamenduen araudia onartuko dute urtero. Jarduera horiek egin daitezkeen urak ezarriko dituzte, bai eta espezie bakoitzarentzako arrantza-garaia eta ur kontinentaletan arrantzatzeko modu eta metodoak ere”.
Bidenabar, 630/2013 Errege Dekretuko 10.5 artikuluarekin bat etorriz, abuztuaren 2koa, espezie exotiko inbaditzaileen Espainiako katalogoa arautzekoa, proiektuan espezie exotiko inbaditzaile gisa sailkatutako arrain eta krustazeo espezieak kontrolatu, kudeatu eta desagerrarazteko metodo gisa ageri da arrantza, 630/2013 Errege Dekretuan jasotakoak eta 42/2007 Legea indarrean sartu aurretik iritsi zirenak Arabako Lurralde Historikora.
Aztertutako proiektua bat dator arrain aprobetxamenduak arautzeko lurralde historikoek urtero onartu behar duten araudiarekin, finkatu baitu jarduerak egin daitezkeen ur tarteak, espezie bakoitzerako data baliagarriak, ibaietan arrantza egiteko harrapaketa metodoak eta modalitateak. 

Aztertutako proposamenak ez du jasotzen ibai arrantzari buruzko araudiak babestutako ondasun juridikotik deskonektatuta dagoen edo hari ez dagokion betebeharrik edo betetze araurik.
VII. ONDORIOAK
Bakarra: Arabako Lurralde Historikoan arrantza kontinentalaren aprobetxamendua arautzen duen araudia, 2022/2023 kanpainarako, onesteko foru aginduaren proiektua bat dator ordenamendu juridikoarekin.

